Nýtt miðnámsrit er útkomið Próvtøkur á miðnámi eru ikki eftirfarandi. Tað er niðurstøðan í kanning, ið byggir á samrøður við lærarar á miðnámi. Olav Absalonsen hevur skrivað grein um hetta, sum er ein av 5 greinum í tólvta Miðnámsriti. Dorthe Pedersen og Kinna Poulsen hava skrivað um lærugreinina danskt, ið eftir reformin í 2013 ikki longur er kravd á gymnasialum miðnámi. Samstundis sum danskt varð tikið burtur sum kravd lærugrein, skuldi føroyskt styrkjast, men tað hendi ikki. Fyri fyrstu ferð síðani 1997 hevur miðnámslærari í aðrari lærugrein enn føroyskum tikið bæði ástøðiliga og verkliga partin av námsfrøðiligu útbúgvingini í Føroyum. Jón í Haraldsstovu, ið tók verkliga partin í 2016, greiðir í viðtali frá hesum framstigi, at aftur ber til at taka verkliga partin í Føroyum. Ein av oddamonnunum at útrudda sokallaða“ svarta skúlan” í Danmark síðst í sjeytiárunum var Sten Clod Poulsen, sum mælti til at sleppa allari uttanatlæru og leggja dent á tvørfakliga læring. Hetta hevur havt við sær, at næmingar hava lopið fakligheit og uttanatlæru um. Nú biðja Sten Clod Poulsen og aðrir um umbering. Tórður Johannesarson hevur leysliga týtt grein, ið stóð í Politiken í 2010. Blaðstjórn: Olav Absalonsen og Tórður Johannesarson.